CCP บวกต่อ 6% มั่นใจ Q2 โตเด่น! ชี้แบ็คล็อก 1.8 พันลบ.
CCP พุ่งเฉียด 6% ขานรับบริษัทมีงานก่อสร้างถนน-นิคมฯ เพรียบ หนุน Backlog ทะลุ 1.8 พันลบ. ปกธงไตรมาส2/64 ผลงานโดดเด่น เชื่อครึ่งปีหลังเติบโตต่อเนื่องจากงานภาครัฐเร็งเดินหน้าโครงการใหม่ มั่นใจรายได้ปีนี้ แตะ 2.6 พันลบ.
CCP พุ่งเฉียด 6% ขานรับบริษัทมีงานก่อสร้างถนน-นิคมฯ เพรียบ หนุน Backlog ทะลุ 1.8 พันลบ. ปกธงไตรมาส2/64 ผลงานโดดเด่น เชื่อครึ่งปีหลังเติบโตต่อเนื่องจากงานภาครัฐเร็งเดินหน้าโครงการใหม่ มั่นใจรายได้ปีนี้ แตะ 2.6 พันลบ.
21 มิ.ย. 2564

ผู้สื่อข่าวรายงานว่า วันนี้ (21 มิ.ย. 64) ราคาหุ้นบริษัท ผลิตภัณฑ์คอนกรีตชลบุรี จำกัด (มหาชน) หรือ CCP ณ เวลา 11.10 น. อยู่ที่ 0.72 บาท บวกไป 0.04 บาท หรือขึ้นไป 5.88% โดยทำจุดสูงสุดที่ 0.73 บาท และทำจุดต่ำสุดที่ 0.67 บาท ด้วยมูลค่าการซื้อขาย 119.60 ล้านบาท
 
นายอาทิตย์ ทีปกรสุขเกษม กรรมการผู้จัดการ CCP เปิดเผยว่า แนวโน้มผลงานไตรมาส 2/2564 อยู่ในทิศทางที่ดี เนื่องจากช่วงเดือนพฤษภาคม-มิถุนายน 2564 บริษัทมียอดขายเติบโตที่ดีมาก รวมถึงได้รับงานใหม่ๆเข้ามามากขึ้นอีกด้วยอาทิ งานก่อสร้างถนนของกรมทางหลวง กรมทางหลวงชนบท การก่อสร้างนิคมฯในเขตภาคตะวันออกและ งานภาคเอกชน อย่างเช่นโครงการอสังหาฯเพื่อรองรับการขยายตัวของโครงการพัฒนาตามแนวระเบียงเศรษฐกิจภาคตะวันออก(EEC) ซึ่งการรับงานใหม่ๆจะสนับสนุนให้ปริมาณงานในมือ (Backlog) เพิ่มขึ้น อยู่ที่ 1,800 ล้านบาท
ส่วนแนวโน้มผลงานช่วงครึ่งปีหลัง จะเติบโตต่อเนื่อง เนื่องจากได้รับอานิสงส์ภาครัฐบาลเร่งเดินหน้างานโครงสร้างพื้นฐานส่งผลให้บริษัทมีโอกาสได้รับงานใหม่ๆเข้ามามากขึ้น รวมถึงบริษัทจะใช้กลยุทธ์เน้นการพัฒนาสินค้านวัตกรรมใหม่ๆ เพื่อรองรับงานโครงสร้างพื้นฐานที่หลากหลายมากขึ้น และเน้นการขยายฐานลูกค้า สู่กลุ่มสถาปนิก,ผู้รับเหมารายย่อย,โครงการขนาดกลาง-เล็ก และ ผู้ประกอบการด้านอสังหาฯ
โดยรวมถึงการมุ่งเน้นบริหารจัดการต้นทุนการผลิตและการขาย เพื่อลดค่าใช้จ่ายพร้อมเพิ่มความสามารถในการทำกำไรธุรกิจคอนกรีตผสมเสร็จ (Ready Mix) เนื่องจากเทรนด์การก่อสร้างในปัจจุบันใช้ระยะเวลาที่สั้นลง ซึ่งต้องปรับกลยุทธ์ให้ตรงกับความต้องการของลูกค้า
ด้านสินค้า Precast ยังคงเดินหน้าพัฒนาผลิตภัณฑ์สเปกพิเศษ ออกสินค้านวัตกรรมใหม่อย่างต่อเนื่อง รองรับงานโครงสร้างพื้นฐาน อาทิ งานถนน งานสะพาน งานเอาสายไฟฟ้าลงใต้ดิน ขยายฐานลูกค้าไม่จำกัดเฉพาะภาคตะวันออก มุ่งเน้นเข้าประมูลงานทั่วประเทศ
ทั้งนี้ ในปี 2564 มั่นใจรายได้รวมจะเติบโตตามเป้าหมายที่วางไว้ 2,600 ล้านบาท โดยสัดส่วนรายได้จะมาจากงานภาครัฐ 80% และงานภาคเอกชน 20% ปัจจุบันบริษัทมี Backlog ประมาณ 1,800 ล้านบาท ทยอยรับรู้รายได้ในระยะเวลา 1 ปีครึ่ง